《冯桢卿黄门绿雪园》
明代·何吾驺

长安买竹可百竽，戏署吾亭曰快雪。静夜捎风早拂云，半幅潇湘聊作活。

一日过君绿雪园，碧玉千竿剧林樾。时当暮春微雨𩅰，绿沉半顷染秋月。

一樽碧玉浩相招，绝壑峨眉冻蛟裂。坐吟新诗字字寒，密林逼坐凝堤雪。

平生好手画石图，千岩万巘迥清切。就中拂拂展长条，爱杀而翁不朽业。

渭滨千亩到胸中，不写繁枝写高节。抚此萧然枕簟清，况兹翠碧堪怡悦。

笼云滴露积古苔，青琐暇归理疏发。隐隐如闻牛背吹，未咏猗猗情已绝。

还看小窗紫箨疏，独留清影寒侵骨。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。